Cosne-Cours-sur-Loire

**Cosne-Cours-sur-Loire** on kunta Ranskassa Nièvren departementissa Burgundi-Franche-Comtén alueella. Se sijaitsee Loirejoen varrella, noin 60 kilometriä Neversin kaupungista pohjoiseen. Kaupunki on Nièvren aliprefektuuri.

## Historia
Kaupungin sijainti Loirejoen ja siitä haarautuvan Nohainjoen varrella on tehnyt siitä erinomaisen kaupankäynnin keskuksen. Kaupungin alueella on ollut asutusta jo esihistoriallisista ajoista lähtien, ja roomalaisten hallintakaudella siitä tuli myös tärkeiden maareittien risteyspaikka.

Barbaarien hyökkäysten jälkeen kaupunki joutui Auxerren piispan alaisuuteen 400-luvulla. Tuolloin aloitettiin rakentamaan kaupunkiin linnaa, ja talot ryhmittyivät sen ympärille. 800- ja 900-luvuilla rakennettiin ensimmäinen muuri suojelemaan kaupunkia normannien hyökkäyksiltä. Tuolloin rakennettiin myös vartiotorni Tour Fraicte, josta pystytettiin vartioimaan Loirea.

Kaupunki joutui Ranskan historian suurten konfliktien eturintamaan satavuotisessa sodassa, armanjakkien ja burgundilaisten välisessä taistelussa, uskonsodissa ja Fronden sodassa. 1600-luvulta 1700-luvun lopun Ranskan vallankumoukseen asti kaupunki kehittyi nopeasti. Tämä johtui suurelta osin vuonna 1670 perustetusta Cosne-sur-Loiren takomosta, joka teki kaupungista merkittävän tuotantokeskuksen kuninkaalliselle laivastolle valmistamalla muun muassa ankkureita ja takiloita. Samaan aikaan myös maatalous ja savitehtaat kukoistivat.

Vuonna 1833 rakennettiin ensimmäinen silta Loiren yli. Hallinnollisena, kaupallisena ja teollisena keskuksena kaupungin merkitys korostui Napoleon III:n aikana rakennetun rautatien, kaupungintalon, oikeustalon ja aliprefektuurin ansiosta. Tuolloin kaupunki tunnettiin ruokailuväline- ja viilatehtaistaan. Vuosina 1876–1939 Cosne-Cours-sur-Loire oli myös tärkeä varuskuntakaupunki, jossa toimi 85. jalkaväkirykmentti.


Tiedosto:Tour Fraicte Cosne Cours Loire 1.jpg|Tour Fraicte.
Tiedosto:Le Nohain à Cosne-Cours-sur-Loire 02.jpg|Entinen Cosne-sur-Loiren takomo.


## Nähtävyyksiä
Saint-Jacquesin kirkko on rakennettu 1400-luvulla. Sen rakennutti Auxerren piispa Hugo Chalonilainen Saint-Laurentin kollegiaattikirkoksi. Kirkko nimettiin historialliseksi monumentiksi vuonna 1930. Toinen Cosne-Cours-sur-Loiren kirkoista on 1000-luvulta peräisin oleva romaaninen Saint-Aignanin kirkko. Se on säilyttänyt suurelta osin alkuperäisen rakenteensa. Kirkon kellotorni on 1200-luvulta. Myös tämä kirkko on nimetty historialliseksi monumentiksi, tosin jo vuonna 1862.

Loirejoen ylittävä silta Pont de Cosne-Cours-sur-Loire rakennetiin vuonna 1833, mutta se tuhoutui toisen maailmansodan aikana. Se on sittemmin rakennettu uudelleen. Entisessä augustinolaisluostarissa sijaitseva museo, Musée de la Loire, on yksi kaupungin tärkeimmistä kulttuuripaikoista. 1980-luvun lopulta lähtien siellä on ollut kokoelma, joka kertoo Loirejoen historiasta ja asukkaiden jokapäiväisestä elämästä.

Kunnan nähtävyyksiä on myös elokuvateatteri Eden Cinema. Sen art deco -tyylisen julkisivun ja Émaux de Briaren valmistaman kyltin ansiosta se erottuu katukuvasta.


Tiedosto:Mairie, Place du Dr J. Huygues Des Etages, Cosne-Cours-sur-Loire.jpg|Kaupungintalo ja sen takana Saint-Jacquesin kirkko.
Tiedosto:Cosne-sur-Loire - Église Saint-Aignan - 003.jpg|Saint-Aignanin kirkko.
Tiedosto:Façades principales du Musée de la Loire.jpg|Musée de la Loire.
Tiedosto:Eden Cinéma.jpg|Eden Cinéma.


## Tunnettuja kuntalaisia
*Charles Girault (1851-1932), arkkitehti.
*Marthe Mellot (1870-1947), elokuvanäyttelijä.
*Roger Bricoux (1891-1912), sellisti ja Titanicin orkesterin jäsen.
*Élodie Frégé (s. 1982), laulaja-lauluntekijä, näyttelijä ja tv-juontaja.
*Sophie Adenot (s. 1982), astronautti.
*Cindy Fabre (s. 1985), malli ja televisiojuontaja. 
*Jules Pommery (s. 2001), yleisurheilija, pituushyppääjä.

## Lähteet

## Aiheesta muualla